钦定古今图书集成/明伦汇编/官常典/第217卷 > 宋湜
## 钦定古今图书集成/明伦汇编/官常典/第217卷 > 宋湜

按《宋史》本传：“湜字持正，京兆长安人也。曾祖择，牟平
令。祖赞，万年令。父温，故晋天福中进士，至左补阙。弟
温舒，亦进士，至职方员外郎。兄弟皆有时名。湜幼警
悟，早孤，与兄泌励志笃学，事母以孝闻。温舒典耀州湜侍行，代作笺奏，词敛而丽。温舒拊背曰：‘此儿真国
器，恨吾兄不及见也’。”太平兴国五年进士，释褐将作
监丞、通判梓州榷盐院，就迁右赞善大夫。宋准荐其
文，拜著作郎、直史馆，赐绯。雍熙三年，以右补阙知制
诰，与王化基、李沆并命，仍赐白金五百两、钱五百万。
加户部员外郎，与苏易简同知贡举，俄判刑部，赐金
紫。淳化二年，妖尼道安讼大理断狱不当，湜坐累，降
均州团练副使。母老，湜留其室奉养。移汝州，与王禹
偁并召入为礼部员外郎、直昭文馆。五年，以职方员
外郎再知制诰，判集贤院、知银台、通进封駮司。至道
元年，为翰林学士、知审官院三班，又兼修国史，判昭
文史馆事，加兵部郎中。真宗即位，拜中书舍人。丁内
艰，起复。咸平元年冬，改给事中，充枢密副使。真宗北
巡，将次大名，以扈从军列为行阵，亲御铠甲于中，诸
王、枢密介胄以从，命湜与王显分押后阵。驻跸数日，
常召见便殿，方奏事，疾作仆地。内侍掖出，太医诊视，
抚问相继，以疾亟闻。明年正月，真宗临视，许以先归，
赐衾褥，曰：“此朕尝御者，虽故暗，亦足御道途之寒。”又
遣内侍护送供帐，至澶州卒，年五十一。废朝，赠吏部
侍郎，以子纶为太祝，纯为奉礼郎，弟某为光禄寺丞，
湛为大理寺丞。侄孙选同学究出身，真宗再幸河朔，
追悼之，加赠刑部尚书，谥曰“忠定。”湜风貌秀整，有酝
藉，器识冲远，好学，美文词，善谈论饮谑，晓音律，妙于
奕棋，笔法遒媚，书帖之出，人多传效。喜引重后进有
名者。又好趋人之急，当世士流翕然宗仰之。有《文集》
二十卷。